संवत् २०१४ सालतिरको एक अपराह्न । हामी धेरै जना वीरगन्जको ‘ब्यारेक ग्राउन्ड’ मा जम्मा भएका थियौं । त्यस बखत स्टेडियम थिएन । नगरका ठूल्ठूला खेलकुद त्यही ग्राउन्डमा आयोजित हुन्थे । त्यस दिन फुटबल म्याच थियो । मैले आफ्नो जीवनमा हेरेको खेल र खेलेको खेल फुटबल नै हो, अति बाल्यकालीन खेलबाहेक । खेल हेर्न बस्नेका लागि लाइन बनाइएको हुन्थ्यो, त्यसबाहिर बस्ने हो । फुटबल खेलमा एउटा लाइन्स–म्यान हुन्थ्यो । त्यसको मुख्य काम जोसमा आएर लाइन छुँदै बस्न पुग्ने दर्शकलाई हकार्दै हटाउनु नै हुन्थ्यो । त्यसको ‘हकार’ बेलाबेलामा म पनि पाउथें । किशोर वयका हामी बेलाबेलै जोसमा आउँथ्यौं स्वभावत: । आज कुनै खेलमा रुचि छ भने फुटबलमै बढी छ । यो रुचिको जरो खोज्ने हो भने वीरगन्जको त्यही ब्यारेक ग्राउन्डसम्म पुग्नुपर्ने हुन्छ ।
